钦定古今图书集成/方舆汇编/职方典/第1355卷 > 高州府建置沿革考 府志
## 钦定古今图书集成/方舆汇编/职方典/第1355卷 > 高州府建置沿革考 府志

本府

粤地。秦为南海郡。汉为合浦郡之高凉县。桓帝置高兴郡，灵帝改高凉。吴因之。晋复置高兴郡。刘宋因之。梁兼置高州。隋平陈，郡废州存。炀帝废州置高凉郡，治高凉县。唐武德中，复置高州。天宝初，改高凉郡。乾元初，复为州，治电白。五代时，据于汉。宋开宝中，废潘州，以茂名来属。景德初，并入窦州。三年，复属高州。元大德八年，徙治茂名。至正间，改高州路，仍治电白。明改高州府

皇清因之。

茂名县附〈附郭。〉

秦为桂林郡地。汉属合浦郡高凉县地。晋始置茂名县，属高兴郡。隋属高凉郡。唐属高州，又属潘州。南汉改越裳县，又为茂名县。宋废潘州，以县属高州并南巴、潘水二县入焉。景德初，属窦州，寻改属高州。元属高州路。明属高州府。

皇清因之，编户二十八里。

电白县

秦为南海郡。汉武帝元鼎六年，平南越，属合浦郡。桓帝置高兴郡。灵帝置高凉郡。三国吴因之，又置高兴郡。晋以高兴并入高凉。梁置电白郡，兼置高州。隋平陈，罢郡为高凉县，又省海昌郡入焉。唐徙高州治于此。宋开宝中，以良德、保宁二县并入。景德初，改属窦州，寻复置高州，仍治电白。元大德八年，迁郡治于茂名，以旧郡址为电白城，去府东北四十五里。因地有龙湫，遇旱祷之，雷电立应，故名。至正间，改为南州路。明成化四年，为《山寇》，迁入神电卫城。隆庆五年，徙卫治之左。

皇清因之，编户十四里。

信宜县

本秦南海郡地。汉属苍梧郡。隋属永熙郡。唐武德间，以本县建为南扶州，立信义、谭峨二县属之。贞观初，州废为县，属泷州。八年，改南扶为窦州，领县四，加特亮、怀德。宋开宝七年，并特亮、谭峨、怀德三县入焉。太平兴国，改“义” 为宜。景德元年，废高州入窦州。三年，又复。熙宁四年，废窦州，以信宜属高州。元属高州路。明自洪武十四年改高州为府，而信宜属焉。

皇清因之，编户七里。

化州

唐、虞为日南。《书》云：“平秩南讹” ，皆此地也。夏为扬州、百粤地。商、周皆为百粤地。秦属象郡地。汉属合浦郡、高梁县地。三国吴属高梁郡。晋属高兴郡地。刘宋置罗州。隋改为石龙县，寻并入高梁。唐初于石龙县置南岩州《通志》作南石州。贞观间改为辩州。天宝初，改为陵水郡。乾元初，复为辩州。宋开宝间，改为化州。元置化州路。明洪武八年降为州，以石龙县省入。九年降为县。十四年复改为化州，领吴川、石城二县，总属高州府。

皇清因之，编户二十三里。

吴川县

秦属南海郡地。汉属合浦郡平定县地。隋始置吴川县，属高州府，寻改高州为高凉郡。唐初，属罗州，后属招义郡。宋初属辩州，以招义、零陆、石城三县馀地省入，又属化州。元属化州路。明初，属化州府，寻随化州，总属高州府。

皇清因之，编户十六里。

石城县

本秦南海郡地。在汉属合浦郡高凉县地。宋分置罗县，属高凉郡。唐初始名石城县，于县置罗州，治县属焉。天宝初，改为廉江县。宋省入吴川县，属辩州。寻复石城县，属化州。元属化州路。明初属化州府，后以化州总属高州府。

皇清因之，编户十一里